als_Latn dik_Latn sag_Latn
Ndërsa kishte kohë që përflitej largimi i tij nga televizioni News 24, dje vetë ideatori dhe prezantuesi i emisionit të njohur të mëngjesit “Koha për t’u Zgjuar”, Bashkim Hoxha nëpërmjet një statusi në Facebook, konfirmoi largimin duke shkruar “Miq, në pergjigje të interesimit tuaj më duhet t'ju them se pas 17 vjetësh çdo mëngjes në ekran, e pashë të arsyeshme të tërhiqem nga 'Koha per t'u zgjuar'. Kemi ndarë bashkë vlera qytetarie në një kohë të trazuar e të lodhshme. Do jemi sërish bashkë në komunikime të tjera qytetarie dhe përmes krijimtarisë artistike. Besoj në mirekuptimin tuaj".
Bashkim Hoxha nisi transmetimin e parë të emisionit të tij në 21 mars 1997, në një kanal televiziv në Durrës, të themeluar nga vetë ai "Teuta TV", për t'u transferuar më pas tek “News 24". Këtë vit janë mbushur plot 17 vjet që Bashkim Hoxha lexon gazetat çdo mëngjes dhe emisioni i tij "Koha për t'u zgjuar" edhe në bazë të sondazheve është emisioni me shikueshmërinë më të lartë në atë fashë orari.
Zërat thonë se arsyeja e tërheqjes së tij është një post i mundshëm si ambasador në një prej vendeve skandinave ndërsa vetëm pak orë më parë Hoxha ka përgenjështruar këto zëra duke shkruar "Për të shuar edhe kuriozitetin se me çfarë do të merrem tani, ju njoftoj se jam tërësisht i angazhuar në krijimtarinë time artistike dhe me drejtimin e teatrit "Aleksandër Moisiu" Durrës".
als_Latn als_Latn als_Latn